"צעקתי 'תעזרו לי' - והם ירקו עליי". כך, בכאב גדול, מספרת אדל בנט, שבעלה אהרן נרצח בפיגוע בעיר העתיקה אמש. בנט, שנפצעה קשה באותו פיגוע, מאושפזת ביחידה לטיפול נמרץ בבית החולים הדסה עין כרם בירושלים ומצבה מוגדר בינוני עד קשה. שעות לאחר הלוויית בעלה בהר המנוחות היא שחזרה את הפיגוע בירושלים ואמרה: "אין אכזריות כזו".

"כשחזרנו מהכותל הרגשנו שמשהו לא בסדר. התחלנו ללכת מהר והמחבל דקר את בעלי", שחזרה בנט, ביום שאחרי הפיגוע. "בעלי הוא איש חזק והוא נאבק מולו. בעלי נתן לו בוקס ונלחם איתו. ואז המחבל עזב את בעלי והתחיל לדקור אותי. אחר כך הוא חזר לבעלי ודקר אותו פעם אחר פעם. גם אני נאבקתי בו, ניסיתי לקחת לו את הסכין מהיד, ולא הצלחתי".

לדבריה, בעת פיגוע הדקירה היו בסמוך נערים ערבים שצחקו כל אותה עת. היא סיפרה כי הרגישה שהיא עומדת להתמוטט וברגע האחרון רצה לעבר כוחות הביטחון. "אמרתי להם: 'אני פצועה ושם בעלי שנדקר ושני התינוקות שלי שהם לבד'. אז התמוטטתי".

האלמנה אמרה כי בעת ריצתה שמעה קללות: "ירקו עליי ואחר החטיף סטירה - ובזמן שהסכין הייתה עליי. ניגשתי לאיזה ערבי אחד ואמרתי לו - "אני אשלם לך גם מיליון שקל, בוא תיקח את הילדים ותרוץ איתי". הוא התחיל לצחוק עליי ואמר לי 'תמותי'. הם ראו שהיינו עם שתי עגלות תינוק". לאחר שערבים תושבי מזרח ירושלים לא סייעו לאדל, שגם בנה הפעוט נפצע קל בפיגוע, הראשון שהגיע לעזור הוא הרב נחמיה לביא - אך גם אותו רצח המחבל, לפני שנורה למוות על ידי השוטרים, שהגיעו מיד לאחר מכן. בתם התינוקת של בני הזוג בנט פונתה מהמקום ללא פגע.

הנרצחים, על רקע זירת הפיגוע (צילום: אוהד צויגנברג)

ההלווייה בהר המנוחות, במבט מלמעלה (צילום: ישראל ברדוגו, israelonair.com )

בנט היה חייל בשירות סדיר בפרויקט שחר לשילוב חרדים בצה"ל. כ-200 בני אדם השתתפו בהלווייתו. חמותו של אהרן, מרים גל, נשאה הספד מצמרר כשסיפרה מה ששמעה מבתה אדל שמאושפזת במצב בינוני עד קשה בבית החולים. "היא ניסתה לברוח, אבל המחבל ואנשים נוספים שהיו שם צעקו לה 'הלוואי שתמותי גם את'". גל המשיכה בהספדה: "אהרן הבטיח לה שהוא יעשה לה את החג סוכות הכי שמח בחיים. איזה הבטחות הבטחת".

הרב הראשי לישראל דוד לאו אמר: "אנחנו מתפללים לבשורות טובות לגבי רעייתך ובנך הצעיר". סופד נוסף היה רבו של בנט, הרב מרדכי הלפרין מביתר עילית: "אהרן היה קורבן ציבור. יהודי הולך להתפלל באמצע החג וקרה מה שקרה. הוא נהרג על קידוש השם". אהרן קליגר, שכנו של בנט, סיפר: "הוא היה בחור חייכן וחברמן שכולם אהבו. עד לא מזמן עבד כאן כמפקח בניה, ואז התגייס לנצח יהודה".

היום הובא למנוחות גם הרב נחמיה לביא, שמיהר לסייע למשפחת בנט - ונרצח אף הוא. לביא בן ה-41, שיצא מביתו לאחר ששמע את זעקות השבר והקריאה לעזרה, הותיר אחריו אישה ושבעה ילדים. "רצת להציל משפחה תמימה ללא היסוס", ספד לו אביו יחזקאל.